བསང་གི་ཕན་ཡོན་ནི་སློབ་དཔོན་རིན་པོ་ཆེ་དང་།རྒྱལ་དབང་ལྔ་བ་ཆེན་མོ།པཎ་ཆེན་ཐམས་ཅད་མཁྱེན་པའི་བསང་ཆོག་རྒྱས་འབྲིང་སོགས་སུ་མང་དུ་མཆིས་པས་ཐམས་ཅད་བྲི་བས་ག་ལ་ལངས།འོན་ཀྱང་ཅུང་ཙམ་འདིར་བཀོད་ན།ལྕང་སྐྱ་རོལ་བའི་རྡོ་རྗེའི་བསང་ཆོག་ཡིད་བཞིན་དབང་རྒྱལ་ལས།ཁ་དོག་དྲི་རོ་མཐའ་ཡས་ཀྱིས།།ནད་རིགས་བཞི་བརྒྱ་རྩ་བཞི་སེལ།།གསེར་ཞུན་འཁྱིལ་འདྲའི་མེ་ལྕེ་ཡིས།།གཏི་མུག་མུན་པའི་ཚོགས་ཀུན་འཇོམས།།དུད་སྤྲིན་འཆི་མེད་ལམ་ཆགས་པས།།སྡུག་བསྔལ་གསུམ་གྱི་ཚ་གདུང་སྐྱོབ།།ཅེས་དང་།ཐུའུ་བཀྭན་བསང་ཡིག་བཀྲ་ཤིས་དབྱངས་སྙན་ལས།འཆི་བ་མེད་པའི་ཡོན་ཏན་བདུད་རྩིའི་ཤིང་།།དྲི་ཞིམ་སྤོས་ངད་དུད་སྤྲིན་ནམ་མཁར་འཁྲིགས།།ལྷ་འདྲེ་མི་གསུམ་རྨུགས་ཤིང་འཐིབ་པ་སེལ།།འོད་གསལ་མེ་ལྕེ་འོད་གསལ་ཕྲེང་བར་འཕྲོ།།མ་རིག་རྨོངས་པའི་མུན་ནག་ཐམས་ཅད་སེལ།།མེ་སྟག་ཚ་ཞིང་བསྲེགས་པའི་ངར་ལྡན་པས།།མནོལ་ནག་མི་གཙང་ལྗན་ལྗིན་སྲེག་པར་བྱེད།།ཅེས་དང་།ཀུན་མཁྱེན་འཇུ་མི་ཕམ་པས།འདི་ཡིས་རླུང་རྟ་རྒུད་པ་གསོ།།དགེ་མཚན་རྟེན་འབྲེལ་ཕྱོགས་མེད་རྒྱས།།སྙན་གྲགས་རྒྱལ་མཚན་སྲིད་ན་མཐོ།།མཆོག་ཐུན་དངོས་གྲུབ་ཡིད་བཞིན་འགྲུབ།།ཅེས་གསུངས་པ་ལྟར།བླ་མ་དང་ལྷག་ལྷའི་སྐུ་གསུང་ཐུགས་དང་འགལ་བའི་ཉེས་བྱས་དང་།གྲུབ་དང་མི་གཙང་བ་སྣ་ཚོགས་དང་།དེ་དག་གིས་བསྐྱེད་པའི་མནོལ་སྐྱོན་ཤོར་བ་སོགས་བྱང་ཞིང་དག་ནས།བསྟེན་པའི་ཆོས་སྲུང་དང་སྐྱོབ་པའི་ལྷ་སྲུང་རྣམས་ཉེས་པའི་སྒོ་ནས་རང་ལ་སྡོང་གྲོགས་བྱེད་ཅིང་།ཁ་མཆུ་འཁྲུག་རྩོད།དགྲ་ཇག་ཆོམ་རྐུན།ནད་མུག་འཚེ་བ།སད་སེར་ཐན་པ་མེད་ཅིང་།སྣོད་བཅུད་ཐམས་ཅད་ལ་བཀྲ་ཤིས་དགོས་འདོད་ཀྱི་ལེགས་ཚོགས་རྒྱ་ཆེན་པོ་རྒྱུན་མི་ཆད་དུ་འབྱུང་བར་འགྱུར་རོ།།བསང་དང་བསང་དུད་ལ་བརྟག་ཚུལ་ཀྱང་དམ་པའི་གསུང་ན་གསལ་བར་སྣང་མོད།བློ་དམན་དག་ལ་རྣམ་རྟོག་གི་ལྷག་མར་འགྲོ་བར་དོགས་ནས་མ་བྲིས་སོ།།